FC U Craiova a pierdut pe teren propriu în fața celor de la Hermannstadt, scor 1-3, și a ratat șansa de a rămâne în SuperLiga. După sezoane în primul eșalon, echipa lui Adrian Mititelu a retrogradat.
Eugen Trică, vizibil supărat la interviul de după meciul cu Hermannstadt, a analizat jocul elevilor săi și crede că partida s-a pierdut din cauza unor ”greșeli copilărești”.
”Eu cred că în afara de acel gol care s-a și anulat, nu au avut așa multe ocazii. Noi am controlat meciul, am avut avantaj după pauză, ceea ce a fost foarte bine. După care am fost egalați la 5-6 minute.
Inadmisibil! Greșim copilărește, dar nu mai contează acum. Ne-au costat acele greșeli, s-a făcut 2-1, nu am putut să mai revenim și așa s-a scris istoria acestui meci”, a declarat Eugen Trică.
Antrenorul oltenilor cosideră că reacția suporterilor din finalul partidei dintre FC U Craiova 1948 și FC Hermannstadt este una normală, având în vedere rezultatul înregistrat pe tabelă.
”E normal ca suporterii să fie supărați, ei au fost mereu alături de noi, ne-au încurajat. Gesturile lor sunt normale”, a mai declarat Eugen Trică.
Trică a afirmat că patronul Adrian Mititelu a avut o discuție cu jucătorii și membrii staff-ului în vestiar după meci, dar nu a dorit să ofere detalii.
”Patronul a avut o discuție cu toată lumea, dar asta rămâne în vestiar. Nu pot eu să divulg ce s-a discutat. Probabil veți afla în decursul săptămânii.
Nu știu ce va face, lui îi rămân de făcut calculele”, a mai adăugat Eugen Trică, după FC U Craiova 1948 – FC Hermannstadt 1-3.